Clamade di Articui DH2014
Digital Humanities 2014 (“Digital Cultural Empowerment”)
Siencis Umanis Digjitâl 2014 (“Competence e cusience a mieç de culture digjitâl”)
Clamade di Articui
Aleance des Organizazions des Siencis Umanis Digjitâl
Ospitât de Universitât di Losane (UNIL) e de Scuele Politecniche Federâl di Losane (EPFL); 8-11 Lui 2014; http://dh2014.org/; @DH2014Lausanne
Tiermit pe consegne di propuestis par Articui/Poster/Taulis tarondis: 11:59 (GMT) di vinars 1 di Novembar 2013
Tiermit pe consegne di propuestis par laboratoris: 11:59 (GMT) di vinars 21 di Fevrâr 2014
Clamade di Articui
I. Informazions generâl
L’Aleance des Organizazions des Siencis Umanis Digjitâl (Alliance of Digital Humanities Organisations, ADHO) a us invide a mandâ pe conference anuâl estrats su cualunchi aspiet das siencis umanis digjitâl, ch’a cjapin dentri un di chescj ponts o cualchidun altri:
- La ricerche in tas siencis umanis mediant dai mieçs di comunicazion digjitâl, dal sgarfament di dâts (data mining), i studis sul software o l’infografiche (information design) e la modelizazion de informazion;
- L’aplicazion dal computer in tai studis leteraris, linguistics, culturâi e storics, comprindûts la leterature eletroniche, la divulgazion de culture umanistiche (public humanities) e i aspiets interdissiplinârs de ricerche moderne;
- Lis arts digjitâl, l’architeture, la musiche, il cine, il teatri, i gnûfs mieçs di comunicazion, i giûcs eletronics e altris setôrs dal gjenar;
- la creazion e la curie des risorsis digjitâl in tas siencis umanis;
- i aspiets sociâi, istituzionâi, globâi, multi-linguistics e multiculturai des siencis umanis digjitâl.
- e il rodul des siencis umanis in te pedagogjie e in tai curricula academics.
O din un particolâr benvignût as propuestis di lavôrs ch’a sedin interdissiplinârs e ch’a rivuardin i gnûfs svilups in cheste sfere, massime s’a son leadis al argument de conference.
Lis presentazions a puedin rivuardâ:
- poster (estrat, al plui 750 peraulis);
- articui curts (estrat, al plui 1500 peraulis);
- articui luncs (estrat, al plui 1500 peraulis);
- sessions cun plui articui, comprendudis lis taulis tarondis (estrats regolârs + riassunt di 500 peraulis, pôc sù pôc jù);
- e laboratoris e tutorial pre-conference (propueste, al plui 1500 peraulis)
Il tiermit par consegnâ al Comitât Internazionâl pal Program lis propuestis di poster, articui curts, articui luncs e sessions al è fissât par miezegnot (GMT) dal 1 di Novembar 2013. Chei ch’a presentin la lôr propueste a ricevaran une notifiche di acetazion entri i 7 di Fevrâr 2014. Lis propuestis pai laboratoris e pai tutorial pre-conference e an di sei consegnàs entri miezegnot (GMT) dai 21 di Fevrâr 2014, e a ricevaran une notìfiche di acetazion entri i 17 di Març 2014.
Un modul eletronic pa presentazion des propuestis al sarà disponibil in tal sito de conference pai prins di Otubar 2013: http://dh2014.org/. I partecipants ae conference su lis siencis umanis digjitâl e i revisôrs dai agns passâs a varessin di doprâ i lôr conts esistents pluitost di vierzint di gnûfs. Se o veis dismenteât il vuestri non di utent o le vuestre peraule di acès, scriveit ae Presidente dal Comitât pal Program Melissa Terras m.terras@ucl.ac.uk.
II. Tipos di propuestis
Lis propuestis a puedin sei di cinc tipos: (1) presentazion di progjets (poster); (2) presentazion di articui curts; (3) presentazion di articui luncs; (4) sessions di trei articui o une taule taronde; e (5) propuestis par laboratoris e tutorial pre-conference. Su le base di une valutazion “inter pares” (peer review) e dal mandât di creâ un program belançât e svariât, il Comitât pal Program al pò dâ acet in categoriis diviersis di chês propuestis al inizi e normalmentri a nol acete plui di une domande dal stes autôr o dal stes grup di autôrs. I articui o i poster a puedin sei presentàs in Inglês, Francês, Todesc, Talian o Spagnûl.
1) Presentazion di poster
Lis propuestis di poster (fra 500 e 750 peraulis) a puedin descrivi lavôrs su un cualunchi argument da clamade di articui opûr fâ viodi un progjet o un software. Poster e dimostrazions e an di sei interatîfs, par dâ l’oportunitât di sgambiâ ideis cun ogni un dai partecipants. In plui de session dedicade, dulà che i relatôrs a spiegaran il lôr lavôr e a rispuindaran aes domandis, i poster a staran picjàs in mostre in altris moments de conference.
2) Articui curts
Lis propuestis di articui curts (fra 750 e 1500 peraulis) a son adatis a fâ viodi i risultâts di esperiments o lavôrs che si è daûr a fa, o a descrivi struments o software apene concepîs e in tas primis fasis di svilup. Cheste categorie di presentazion a permet di esponi fin a cinc articui curts in t’une singule session, stant rigorosamentri in tai 10 minûts ogni un par lassâ timp aes domandis.
3) Articui luncs
Lis propuestis di articui luncs (fra 750 e 1500 peraulis) a son adats a: descrivi ricerchis impuartantis, completadis e mai publicadis prime; relazions su svilups significatîfs di gnovis metodologjîs o risorsis digjitâl; e/o rigorosis discussions teorichis, speculativis, o critichis. A ogni articul a vegnin dâts 20 minûts pe presentazion e 10 minûts pes domandis.
Lis propuestis sui svilups di gnovis metodologjics di computazion o di risorsis digjitâl e an di mostrâ cemût che i metodos a son aplicâts ae ricerche e/o al insegnament in tas siencis umanis, cuâl ch’al è stât il lôr impat in ta formulazion e in tal frontâ cuestions leadis ae ricerche e e an ancje di includi une valutazion critiche de lôr aplicazion aes siencis umanis. I articui ch’a si concentrin su un particolâr strument o risorse digjitâl in tas siencis umanis al a di citâ altris manieris di svissinâ la cuestion, tant chês tradizionâl che chês ch’a doprin il computer, e al a di includi une valutazion critiche des metodologjîs di computazion dopradis. Dutis lis propuestis e an di includi citazions considerabil di fonts in te leterature.
4) Sessions cun plui articui
Chestis a consistin in t’une taule taronde di 90 minûts o in 4-6 relatôrs o ancje in trei articui luncs su un stes argument. I organizadôrs di une taule taronde e an di mandâ un estrat di 750 a 1500 peraulis ch’al descrivi l’argument de taule taronde, cemût ch’al sarà organizât, i nons di ducj i relatôrs e une declarazion che ogni relatôr al vûl partecipâ ae session. Dutis lis propuestis e an di includi citazions considerabil di fonts in te leterature. I organizadôrs di une session di articui e an di mandâ une declarazion di 500 peraulis, pôc sù pôc jù, ch’e descrivi l’argument de session, includi un estrat di 750 a 1500 peraulis par ogni articul, e une declarazion che ogni relatôr al vûl partecipâ ae session. I articui ch’a son mandâts come parts di une session speciâl no puedin sei mandâts di bessôi par sei cjapâts in considerazion in t’un’altre categorie.
5) Laboratoris e tutorial pre-conference
I partecipants ai laboratoris e ai tutorial pre-conference e an di regjistrâsi pe interie conference e paiâ une sume adizionâl.
Lis propuestis e an di furnî lis informazions seguint:
- un titul e une curte descrizion dai contignûts o dai arguments e de lôr rilevance pe comunitât des siencis umanis digjitâl (no plui di 1500 peraulis);
- informazions completis par contatâ ducj i docents dai tutorial e i coordenadôrs dai laboratoris, includint une declarazion di un paragraf sui lôr interès di ricerche e sui lôr setôrs di competence;
- une descrizion dal public smicjât e dal numar di partecipants ch’a si spietin (tignint cont, se pussibil, des esperiencis passadis);
- e cualunchi esigjence speciâl di supuart tecnic.
In plui, lis propuestis di tutorial e an di includi:
- un scheme ch’al fâsi viodi che i contignûts centrâi a puedin sei tratâts in t’une mieze zornade (cirche 3 oris, plui lis pausis). In câs ecezionâl a puedin ancje sei sustignûts tutorial di une interie zornade.
E lis propuestis di laboratoris e an di includi:
- la lungjece e la forme ch’a si vûl dâ al laboratori (almancul mieze zornade, al plui une zornade e mieze);
- une propueste di dotazion finanziarie (budget)(stant che i laboratoris in tes sciencis umanis digjitâl e an di sei auto-finanziâts)
http://dh2014.org/call-for-paper/practical-information-for-workshops-and-tutorials-organization/
- e, se il laboratori al a di vei une sô clamade di articui, un tiermit e une date pe notifiche des acetazions e une liste di personis ch’e an acetât di fa part dal comitât pal program dal laboratori.
III. Informazions sul lûc de conference e sul temit
La conference DH 2014 (“Digital Cultural Empowerment”) a varà lûc a Losane, une citât pitoresche di 330.000 abitants, logade su la rive dal lâc di Gjinevre (Lâc Léman) in te part francese de Svuizare, 60 km a nord-est di Gjinevre, e 225 km a sud-ovest di Zurigo. Situade in t’une regjon vidigule, Losane a je famose pal so centri, pe sô Catedrâl e pal so senari, ch’a riclamin lis sôs origjinis medievâl, e pe sô vibrante sene culturâl.
Le conference a je ospitade de Universitât di Losane e de Scuele Politecniche Federâl di Losane. Lis dôs istituzions a condividin un grant campus vert sul Lâc e fra dutis dôs a ospitin plui di 20.000 students e cirche 800 professôrs. Ognune des dôs istituzions e a il so laboratori di Siencis Umanis Digjital: il DHLAB (http://dhlab.epfl.ch) e il LADHUL (http://www.unil.ch/ladhul). Par diviers agns e an colaborât in tal puartâ indenant ricerchis interdissiplinâr in chest setôr.
IV. Borsis di studi par zovins studiôs
L’Aleance des Organizazions des Siencis Umanis Digjitâl a ufrissarà un numar limitât di borsis di studi par studiôs al inizi di cariere ch’a si presentin ae conference. Lis liniis guide par fâ domande a saran metudis fûr in tal sito web de ADHO plui indenant chest an: http://www.digitalhumanities.org
V. Comitât Internazionâl pal Program
- President: Melissa Terras (EADH)
- Vice President: Deb Verhoeven (aaDH)
- John Bradley (EADH)
- Jieh Hsiang (Centernet)
- Jane Hunter (aaDH)
- Aimée Morrison (CSDH/SCHN)
- Dan O’Donnell (CSDH/SCHN)
- Sarah Potvin (Centernet)
- James Smithies (aaDH)
- Takafumi Suzuki (JADH),
- Tomoji Tabata (EADH)
- Toru Tomabechi (JADH)
- Glen Worthey (ACH)
- Vika Zafrin (ACH)
- President dimissionari: Bethany Nowviskie (ACH)
Un ringraciament pe traduzion al va a Massimo Sangoi, Universitât di Urbin, Italia
fur_Latn taq_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn zho_Hans lim_Latn zho_Hans ban_Latn zho_Hans deu_Latn mlt_Latn zho_Hans zho_Hans luo_Latn pap_Latn mri_Latn gla_Latn gla_Latn lmo_Latn fur_Latn